Správa zo zahraničnej pracovnej cesty

1. Účastníci ZPC: Ing. Katarína Ondrášová, MŠVVaŠ  SR, SRŠ, oddelenie 915                   		
2. Zahraničné pracovná cesta:  
štát:  Švajčiarsko
mesto:  Ženeva
vykonaná v dňoch:  30.4-2.5.2012
adresa prijímajúcej organizácie:  Stála misia Slovenskej republiky pri OSN 
 9,chemin de l’Ancienne Route,  1218 , Grand Saconnex, Švajčiarsko
účel cesty: vo Výbore OSN pre hospodárske, sociálne a kultúrne práva  obhajoba 2. periodickej  správy SR o implementácii Medzinárodného paktu o hospodárskych, sociálnych a kultúrnych právach  za obdobie 2008 - doteraz
3. Rámcový program pobytu:
30.4.2012        -   prílet,  stretnutie u p. Fedora Rosochu, veľvyslanca SR,   ubytovanie  a opätovne vo večerných hodinách už v zložení celej delegácie organizačná a obsahová príprava obhajoby SR u p. Rosochu,   
1.5.2012        -  v raňajších hodinách presun do paláca Wilson na rokovanie Výboru, od 10:00 – 13:00 hod. (1. kolo posudzovania správy) 14.00-15.00 hod. príprava odpovedí, 15:00 – 18:00 hod. (2. kolo posudzovania správy) a od 19:00 – 22:30 hod. (pracovná porada delegácie SR k príprave odpovedí počas 3. kola posudzovania správy dňa 2. mája 2012) a do 24.00 hod. osobná príprava odpovedí  podľa dohodnutých rozdelených otázok 
 2.5.2012        -   pokračovanie rokovania 3. kola posudzovania správy vo Výbore, presun na  Stálu misiu SR, záverečné stretnutie k zhodnoteniu obhajoby u p. Rosochu, veľvyslanca SR,  odlet 
 4. Stručný priebeh rokovaní:
V dňoch 1. - 2. mája 2012 sa v Ženeve uskutočnilo posudzovanie 2. periodickej správy SR podľa Medzinárodného paktu o hospodárskych, sociálnych a kultúrnych právach (ďalej len „ICESCR“) pred Výborom OSN pre hospodárske, sociálne a kultúrne práva (ďalej len „Výbor“). V delegácii SR, vedenej veľvyslancom SR pri OSN a ostatných medzinárodných organizáciách  v Ženeve F. Rosochom, boli splnomocnenec vlády SR pre rómske komunity, experti z Úradu vlády SR, Ministerstva práce, sociálnych vecí a rodiny SR, Ministerstva školstva, vedy, výskumu a športu SR a Ministerstva zahraničných vecí  SR. 
V interaktívnom dialógu s 18-timi členmi Výboru boli ocenené najmä prijaté legislatívne a praktické opatrenia na potláčanie násilia voči ženám, obchodovaniu s ľuďmi, ochranu detí, transformácia SR z pozície recipienta na donora rozvojovej pomoci či zaradenie sa SR medzi prvé krajiny ratifikujúce Opčný protokol ICESCR. Doplňujúce otázky členov Výboru boli orientované prednostne na problematiku prístupu na pracovný trh, k sociálnemu zabezpečeniu, vzdelávaniu či zdravotnej starostlivosti najmä najzraniteľnejších skupín obyvateľstva, ako sú zdravotne postihnutí, Rómovia, ženy, deti, či starší občania. 
Spravodajcom pre SR bol p. A. Kerdoun (Alžírsko). Otázky členov Výboru boli interaktívne štruktúrované do 4 zhlukov podľa substantívnych článkov ICESCR, t.j. články 2 – 5 (všeobecné otázky – uplatňovanie ICESCR, pozitívne skúsenosti, prekážky a výzvy, legislatíva, rovnocenné zaobchádzanie), články 6 – 9 (právo na prácu, uspokojivé pracovné podmienky, právo na organizovanie sa v odboroch, právo na štrajk, sociálne zabezpečenie a pod.), články 10 – 12 (rodina, ochrana matiek, detí, právo na primeraný životný štandard, vrátane práva na jedlo, zdravie) a nakoniec články 13 - 15 (právo na vzdelanie, kultúrne práva, veda).
V centre pozornosti Výboru boli najmä praktické dopady antidiskriminačného zákona, vrátane aplikácie dočasných vyrovnávacích opatrení, vo väzbe na najzraniteľnejšie skupiny obyvateľstva, ako sú Rómovia, zdravotne postihnuté osoby, starší občania, ženy, v prístupe na pracovný trh, ku vzdelaniu, zdravotnej starostlivosti, fenomén nezamestnanosti a záchranná sociálna sieť, segregácia rómskych detí na slovenských školách, problematika práva tejto komunity na bývanie, či programy reprodukčného a sexuálneho zdravia (vrátane regulácie umelého prerušenia tehotenstva či prístupu k antikoncepcii), domáce násilie a problematika národnostných menšín.
Členovia Výboru CESCR v menšej miere požadovali partikulárne priblíženie situácie v oblastiach, ako sú aplikácia ICESCR v slovenskej právnej praxi, zámery SR v ústrety pozdvihnutia národnej ĽP inštitúcie do kategórie „A“ podľa tzv. Parížskych princípov, pôsobenie Rady vlády SR pre ĽP, národnostné menšiny a rodovú rovnosť, právomoci novokonštituovaných vládnych splnomocnencov pre ĽP a pre národnostné menšiny, zapojenie MVO v procese prijímania novej a novelizácii existujúcej legislatívy a opatrení s ĽP dopadmi, ako aj v procese prípravy národných implementačných správ, aplikácia zákona o štátnom jazyku a o používaní jazykov národnostných menšín, postavenie osôb s neheterosexuálnou sexuálnou orientáciou, plnenie záväzkov SR, ĽP vzdelávanie na základnom a strednom stupni škôl, ako aj vo vzťahu k sudcom, prokurátorom a advokátom, šikanovanie na školách, sexuálna výchova v regionálnom školstve, štruktúra vysokého školstva a výška poplatkov v pomere k životným nákladom, postavenie uchádzačov o azyl či štatút utečenca a ich rodinných príslušníkov, rodová diskriminácia u miezd, štatistiky pracovných úrazov a chorôb z povolania, právo na štrajk, osobitne vo väzbe na zamestnancov v štátnej a verejnej sfére, nemocenské dávky, potláčanie chudoby, osvojovanie detí, politika ochrany rodiny, vývoj úmrtnosti a chorobnosti, nákazy HIV/AIDS, potláčanie drogových a iných závislostí, právo na pitnú vodu, lôžka pre mentálne postihnutých pacientov, tendencie v spotrebe tabaku, právo na jedlo z pohľadu agrárnych reforiem, vplyv daňového systému na životnú úroveň.
Rezortu školstva sa týkali tieto otázky, predložené expertmi pp. Ribeiro, Sadi, Shin, Abashidze, Mejia, Schrijver, Kerdoun, Riedel, Barahona, Abdel-Moneim:
•	oblasť inkluzívneho vzdelávania: segregácia rómskych žiakov, rozvoz žiakov a dopravné; zaraďovanie žiakov do základných a špeciálnych škôl; dochádzka, všeobecne poznatky a skúsenosti zo vzdelávania rómskych žiakov;
•	ciele a zámery na zlepšenie situácie v oblasti vzdelávania zdravotne postihnutých; rozdiely mestá a vidiek a dopad na diskrimináciu; množstvo kategórií postihnutých, čo sa v tomto ohľade robí; počty zdravotne postihnutých žiakov v školách vrátane integrovaných žiakov; 
•	sexuálna výchova – výchova k manželstvu a rodičovstvu v regionálnom školstve;
•	vzdelávanie žiakov a učiteľov v oblasti ľudských práv - podrobne aj v súvislosti so Svetovým programom OSN pre vzdelávanie k ľudským právam vrátane rodovej rovnosti, násilia páchaného na ženách, migrácia a pod.; výsledky monitoringu hodnotenia rozsahu a kvality výučby k ľudským právam; 
•	náboženská a etická výchova v regionálnom školstve;
•	šikanovanie, napádanie učiteľov žiakmi, riešenie v praxi;
•	reforma regionálneho školstva – nové zákony alebo novelizácia, ktoré a o čom;
•	oblasť vysokoškolského vzdelávania – školné, ich výška v porovnaní s nákladmi vo vzťahu k životnej úrovne, školné v súkromných vysokých školách, percentuálne porovnanie súkromných a verejných škôl;
 
Výbor postúpi SR svoje záverečné odporúčania na zosúladenie situácie SR v oblasti hospodárskych, sociálnych a kultúrnych práv s ustanoveniami dohovoru dňa 18. mája 2012, na záver 48. zasadnutia.
Po prijatí záverečných odporúčaní bude k hodnotiacemu procesu vypracovaný samostatný materiál na rokovanie vlády SR.
	
5. Úlohy pre MŠVVaŠ SR, ktoré vyplynuli z rokovania

a)	Plniť odporúčania Výboru OSN pre hospodárske, sociálne a kultúrne práva  
b)	Spolupracovať s MZV SR pri spracovaní informatívneho  materiálu o priebehu posudzovania 2. periodickej správy a odporúčaní Výboru na rokovanie  vlády SR
c)	Spracovať podklady k ďalším implementačným správam o implementácii Medzinárodného paktu o hospodárskych, sociálnych a kultúrnych právach podľa inštrukcií z MZV SR.

Správu vypracovala: Ing. Katarína Ondrášová
Dátum: 10. mája 2012

Správu schválil: 		

Mgr. Ján Jaraba								
VO ŠVJNM								    

Mgr. Zdenko Krajčír
GR SRŠ